SANOAT XAVFSIZLIGI SOHASIDAGI EKSPERTLARNI TAYYORLASh VA ATTESTATSIYADAN OʻTKAZISh TARTIBI TOʻGʻRISIDAGI NIZOMNI TASDIQLASh HAQIDA
(order, 2022-12-12)

Oʻzbekiston Respublikasi Vazirlar Mahkamasining 2008-yil 10-dekabrdagi 271-son qarori (Oʻzbekiston Respublikasi qonun hujjatlari toʻplami, 2008-yil, 50-son, 496-modda) bilan tasdiqlangan Sanoat xavfsizligi ekspertizasi tizimi toʻgʻrisidagi nizomning ijrosini taʼminlash maqsadida buyuraman: 1. Sanoat xavfsizligi sohasidagi ekspertlarni tayyorlash va attestatsiyadan oʻtkazish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom Oʻzbekiston Respublikasi Vazirlar Mahkamasining 2008-yil 10-dekabrdagi 271-son “Xavfli ishlab chiqarish obyektlarining sanoat xavfsizligi toʻgʻrisida”gi Oʻzbekiston Respublikasi Qonunini amalga oshirishga doir qoʻshimcha chora-tadbirlar haqida”gi qaroriga muvofiq sanoat xavfsizligi sohasidagi ekspertlarni tayyorlash va attestatsiyadan oʻtkazish tartibini belgilaydi. 1. Mazkur Nizomda quyidagi asosiy tushunchalardan foydalaniladi: attestatsiya sohasi — sanoat xavfsizligi sohasidagi ekspertning faoliyat sohasi; sanoat xavfsizligi sohasidagi ekspert (keyingi oʻrinlarda ekspert deb yuritiladi) — sanoat xavfsizligi ekspertizasini amalga oshiradigan, mazkur Nizomda belgilangan tartibda attestatsiyadan oʻtkazilgan mutaxassis; talabgor — ekspert maqomiga ega boʻlmoqchi boʻlgan jismoniy shaxs yoki attestatsiya sohasini kengaytirmoqchi boʻlgan ekspert; sanoat xavfsizligi sohasida ekspertlarni attestatsiyadan oʻtkazish boʻyicha komissiya (keyingi oʻrinlarda attestatsiya komissiyasi deb yuritiladi) — Oʻzbekiston Respublikasi Sanoat xavfsizligi davlat qoʻmitasi (keyingi oʻrinlarda Sanoat xavfsizligi davlat qoʻmitasi deb yuritiladi) tomonidan tashkil etiladigan talabgorlarning attestatsiyasini amalga oshiruvchi komissiya; ekspert tashkiloti — ekspertizani amalga oshiradigan, belgilangan tartibda akkreditatsiya qilingan tashkilot; ekspert guvohnomasi — ekspert maqomini tasdiqlovchi hujjat. 2. Ekspert guvohnomasi jismoniy shaxsga, agarda u ekspert tashkilotining shtatida tursa yoki ekspert tashkiloti tomonidan u bilan fuqarolik-huquqiy tusdagi shartnoma tuzilgan boʻlsa, attestatsiya sohasiga muvofiq sanoat xavfsizligi ekspertizasini amalga oshirish huquqini beradi. Ekspert guvohnomasi besh yil muddatga beriladi. 3. Ekspert guvohnomasiga ega boʻlgan har bir ekspert ekspert guvohnomasini olgan yildan keyingi yildan boshlab har yili attestatsiya sohalari boʻyicha 40 soatdan kam boʻlmagan malaka oshirish oʻquv kurslarida oʻqishi shart. 4. Talabgor attestatsiyadan oʻtmoqchi boʻlgan attestatsiya sohasi boʻyicha ekspertlarni tayyorlash oʻquv kurslarini tamomlagan boʻlishi kerak. Attestatsiya sohalari roʻyxati mazkur Nizomning 1-ilovasida keltirilgan. 5. Attestatsiya sohasini kengaytirmoqchi boʻlgan ekspert yangi attestatsiya sohasi boʻyicha ekspertlarni tayyorlash oʻquv kurslarini tamomlagan boʻlishi kerak. 6. Ekspertlarni tayyorlash Sanoat xavfsizligi davlat qoʻmitasining “Kontexnazoratoʻquv” davlat unitar korxonasida (keyingi oʻrinlarda Korxona deb yuritiladi) kamida 40 soatlik oʻquv kurslarida oʻqitish orqali amalga oshiriladi. Ekspertlarni tayyorlash Korxona bilan tegishli yuridik yoki jismoniy shaxslar oʻrtasida tuziladigan shartnomalar asosida amalga oshiriladi. 7. Ekspertlarni tayyorlash ishlab chiqarishdan ajralgan holda, attestatsiya sohalari boʻyicha amalga oshiriladi. 8. Ekspertlarni tayyorlash boʻyicha oʻquv dasturlari va shakllari Sanoat xavfsizligi davlat qoʻmitasi tomonidan belgilanadi. 9. Talabgorlar ekspertlarni tayyorlash oʻquv kurslarini toʻliq tamomlaganlaridan soʻng, sinovdan oʻtkaziladi. Sinov yozma, test yoki ogʻzaki koʻrinishida oʻtkazilishi mumkin. 10. Sinovdan oʻta olmaganlarga bir marotaba sinovni qayta topshirishga ruxsat beriladi. Qayta sinovdan oʻta olmaganlar oʻquv kursini takroran oʻtaydilar. 11. Sinovdan oʻtganlarga mazkur Nizomning 1a-ilovasida keltirilgan shaklda rasmiylashtiriladigan sertifikat beriladi. 12. Talabgorlarni attestatsiyadan oʻtkazish malaka imtihonini topshirish orqali amalga oshiriladi. 13. Malaka imtihonini topshirishga quyidagi talablarga javob beradigan talabgorlar qoʻyiladi: a) oliy maʼlumotga hamda attestatsiyadan oʻtmoqchi boʻlgan attestatsiya sohasi yoki ekspertiza obyektlari boʻyicha kamida besh yil ish stajiga ega boʻlish (bunda, xorijiy davlatlarda olingan oliy maʼlumot toʻgʻrisidagi hujjatlar belgilangan tartibda tan olingan taqdirda eʼtiborga olinadi); b) ekspertlarni tayyorlash oʻquv kursini tugatganligi toʻgʻrisida sertifikatga ega boʻlish (bunda, oʻqishni tamomlagan vaqtdan boshlab hujjatlar topshirilgunga qadar oʻtgan vaqt bir yildan oshmasligi kerak). 14. “Attestatsiyadan oʻtish uchun talabgor Sanoat xavfsizligi davlat qoʻmitasiga mazkur Nizomning 2-ilovasida keltirilgan shakl boʻyicha rasmiylashtirilgan arizani unga quyidagi hujjatlarni ilova qilgan holda taqdim etadi: a) mazkur Nizomning 3-ilovasida keltirilgan shakl boʻyicha rasmiylashtirilgan soʻrovnoma; b) pasport nusxasi; v) oliy maʼlumot toʻgʻrisidagi diplomning notarial tasdiqlangan nusxasi. Agarda, xorijda taʼlim olingan boʻlsa, bunda xorijda oʻqishni tamomlaganlik toʻgʻrisidagi hujjat va ushbu hujjatni belgilangan tartibda tan olinganligi toʻgʻrisida vakolatli davlat organi tomonidan berilgan guvohnomaning notarial tasdiqlangan nusxalari; g) mehnat daftarchasining notarial yoki ish joyida tasdiqlangan nusxasi; d) 4 x 6 santimetr kattaligidagi 2 ta rangli fotosurat; e) ish joyidan (ishlamayotganlar uchun oxirgi ish joyidan) berilgan mehnat faoliyati toʻgʻrisidagi tavsifnoma; j) ekspertlarni tayyorlash oʻquv kursini tamomlaganligi toʻgʻrisidagi sertifikatning Korxona tomonidan tasdiqlangan nusxasi. Bunda, sertifikatning berilgan vaqtidan boshlab hujjatlar topshirilgungacha oʻtgan vaqt bir yildan oshmagan boʻlishi shart. Talabgordan mazkur bandda nazarda tutilmagan boshqa hujjatlarni talab qilishga yoʻl qoʻyilmaydi. Arizada va hujjatlarda bayon etilgan maʼlumotlarning toʻgʻriligi uchun talabgor javobgar boʻladi. 15. Sanoat xavfsizligi davlat qoʻmitasi ariza tushgan kundan boshlab uch ish kuni muddatida talabgorni malaka imtihoniga qoʻyilishi yoki qoʻyilmasligi haqida qaror qabul qiladi. 16. Quyidagi sabablarga koʻra talabgor malaka imtihoniga kiritilmaydi: a) talabgor mazkur Nizomning 13-bandi talablariga javob bermaganda; b) mazkur Nizomning 14-bandida koʻrsatilgan hujjatlar toʻliq boʻlmaganda yoki lozim tarzda rasmiylashtirmay taqdim etilganda; v) taqdim etilgan hujjatlarda notoʻgʻri yoki buzib koʻrsatilgan maʼlumotlarning mavjudligi aniqlanganda; g) sud qaroriga asosan sanoat xavfsizligi sohasida muayyan faoliyat bilan shugʻullanish huquqidan mahrum etilganda. Mazkur holatlarda Sanoat xavfsizligi davlat qoʻmitasi talabgorni malaka imtihoniga qoʻyilmasligi haqida qaror qabul qiladi va ikki ish kuni muddatida talabgorga yozma ravishda asoslangan rad javobini yuboradi. 17. Malaka imtihoniga qoʻyilmagan talabgor malaka imtihoniga qoʻyilmaslikka sabab boʻlgan kamchiliklarni bartaraf etganidan soʻng, qayta ariza berishi mumkin. 18. Talabgorni malaka imtihoniga qoʻyilishi haqida qaror qabul qilinganda imtihonga qoʻyilgan shaxslar roʻyxati shakllantiriladi. Bunda, malaka imtihoni guruhlar shakllanishiga qarab, hujjatlar tushgan kundan boshlab ikki oyda kamida bir marotaba oʻtkaziladi. 19. Malaka imtihonini oʻtkazish uchun kamida besh kishidan, shu jumladan attestatsiya komissiyasi raisidan iborat tarkibda attestatsiya komissiyasi tuziladi. Attestatsiya komissiyasi tarkibiga kelishuv asosida boshqa manfaatdor tashkilotlarning mutaxassislari ham kiritilishi mumkin. Attestatsiya komissiyasining nizomi, tarkibi va ishlash tartibi Sanoat xavfsizligi davlat qoʻmitasi tomonidan belgilanadi. 20. Sanoat xavfsizligi davlat qoʻmitasining akkreditatsiya va inspeksiya nazorati boʻlimi attestatsiya komissiyasi ishining tashkil qilishni taʼminlaydigan ishchi organi hisoblanadi. Ishchi organi quyidagi vazifalarni bajaradi: a) talabgorlarning hujjatlarini qabul qiladi, koʻrib chiqadi va natijasi boʻyicha qaror loyihasini tayyorlaydi hamda tasdiqlash uchun Sanoat xavfsizligi davlat qoʻmitasi raisiga yoki uning birinchi oʻrinbosariga taqdim etadi; b) Sanoat xavfsizligi davlat qoʻmitasi tegishli boʻlinmalari bilan birgalikda attestatsiyani oʻtkazish uchun taxminiy savollar roʻyxatini tuzadi va tasdiqlash uchun Sanoat xavfsizligi davlat qoʻmitasi raisiga taqdim etadi. v) attestatsiyani oʻtkazish sanasi, joyi va vaqtini belgilaydi hamda bu haqda attestatsiya komissiyasi aʼzolariga va talabgorlarga xabar beradi; g) ekspert guvohnomalarini rasmiylashtiradi va egalariga topshiradi; d) ekspertlar reyestrini yuritadi; e) mazkur Nizom talablarining bajarilishini nazorat qiladi; j) attestatsiya komissiyasi faoliyatini tashkil etishga doir boshqa funksiyalarni amalga oshiradi. 21. Malaka imtihoniga qoʻyilgan talabgorlar malaka imtihonini oʻtkazish sanasi, vaqti va joyi haqida imtihon oʻtkaziladigan kundan kamida besh ish kuni oldin xabardor qilinadi. 22. Talabgor uning shaxsini tasdiqlovchi hujjat (pasport yoki uning oʻrnini bosadigan hujjat)ni koʻrsatgan holda malaka imtihoniga qoʻyiladi. Shaxsini tasdiqlovchi hujjatga ega boʻlmagan yoki malaka imtihoniga kechikkan talabgorlar imtihonga qoʻyilmaydi va navbatdagi malaka imtihonidan oʻtadigan talabgorlar roʻyxatiga kiritiladi. 23. Agarda, talabgor Sanoat xavfsizligi davlat qoʻmitasiga hujjatlarni topshirgan vaqtdan boshlab ikki marotaba uzrli sabablarsiz malaka imtihoniga kelmasa, taqdim etilgan hujjatlar unga qaytariladi. Talabgor tomonidan hujjatlarni qayta topshirish mazkur bobda belgilangan tartibda amalga oshiriladi. 24. Attestatsiya komissiyasi yigʻilishi attestatsiya komissiyasi tasdiqlangan tarkibining 3/4 qismi qatnashsa vakolatli hisoblanadi. Talabgorning hujjatlari attestatsiya komissiyasi aʼzolariga tanishtiriladi. 25. Malaka imtihonini topshirish jarayonida talabgorga quyidagilar taqiqlanadi: a) normativ-huquqiy va normativ texnik hujjatlar, maxsus adabiyotlar yoki boshqa materiallardan foydalanish; b) uyali aloqa yoki boshqa aloqa vositalaridan foydalanish; v) boshqa talabgorlar bilan suhbatlashish; g) uzrli sabablarsiz imtihon oʻtkazilayotgan xonadan tashqariga chiqish. Ushbu talablarni buzgan talabgorlar auditoriyadan chiqarib yuboriladi va malaka imtihonidan oʻtmagan hisoblanadi. Begona shaxslarga malaka imtihonida ishtirok etishga ruxsat berilmaydi. 26. Malaka imtihoni attestatsiyadan oʻtayotgan talabgor bilan suhbat shaklida oʻtkaziladi. Attestatsiya komissiyasi aʼzolari talabgorga qonunchilik hujjatlari va normativ texnik hujjatlarni bilishi boʻyicha, shuningdek, bevosita ekspertning funksiyalari va majburiyatlarini bajarishi yuzasidan savollar beradilar. Talabgor tomonidan berilgan javoblarga qarab talabgor baholanadi. 27. Malaka imtihonida talabgorni baholash talabgorning ishtirokisiz ochiq ovoz berish orqali oʻtkaziladi. Ovoz berishda malaka imtihonida ishtirok etgan barcha attestatsiya komissiyasi aʼzolari qatnashadi. Ovoz berish natijalari koʻpchilik ovozi bilan aniqlanadi. Ovozlar teng boʻlganda attestatsiya komissiyasi raisining ovozi hal qiluvchi boʻladi. 28. Berilgan savollarning kamida yetmish besh foiziga javob bergan talabgor malaka imtihonidan oʻtgan hisoblanadi. 29. Malaka imtihoni natijalari malaka imtihoni oʻtkazilgan kundan boshlab uch ish kuni muddatida attestatsiya komissiyasi aʼzolari tomonidan imzolanadigan bayonnoma bilan rasmiylashtiriladi. 30. Malaka imtihonidan oʻtmagan talabgorga ikkinchi marotaba malaka imtihonidan oʻtish uchun imkoniyat beriladi. Malaka imtihonidan ikkinchi marotaba ham oʻtmagan talabgorga taqdim etilgan hujjatlari qaytarib beriladi va ular malaka imtihoni oʻtkazilgan kundan boshlab kamida ikki oy vaqt oʻtganidan soʻng, attestatsiyadan oʻtish uchun hujjatlarni qayta topshirishga haqli. 31. Ekspert guvohnomasining amal qilish muddati tugaganda yoki attestatsiya sohasini kengaytirish uchun ekspert guvohnomasining egasi qayta attestatsiyadan oʻtkaziladi. Qayta attestatsiyadan oʻtish uchun talabgor Sanoat xavfsizligi davlat qoʻmitasiga mazkur Nizomning 2-ilovasida keltirilgan shakl boʻyicha rasmiylashtirilgan arizani unga quyidagi hujjatlarni ilova qilgan holda taqdim etadi: a) mazkur Nizomning 3-ilovasida keltirilgan shakl boʻyicha rasmiylashtirilgan soʻrovnoma; b) ekspert guvohnomasining amal qilish muddati tugashi sababli qayta attestatsiyadan oʻtish uchun ekspert guvohnomasining asl nusxasi (attestatsiya sohasini kengaytirish sababli qayta attestatsiyadan oʻtish uchun ekspert guvohnomasining nusxasi). v) 4 x 6 santimetr kattaligidagi 2 dona rangli fotosurat; g) ekspertlarni tayyorlash oʻquv kursini tugatganligi toʻgʻrisida sertifikatning Korxona tomonidan tasdiqlangan nusxasi. Bunda, sertifikatning berilgan vaqtidan boshlab hujjatlar topshirilgungacha oʻtgan vaqt bir yildan oshmagan boʻlishi shart; d) sanoat xavfsizligi ekspertizasini amalga oshirish va sanoat xavfsizligi deklaratsiyasi ishlab chiqish boʻyicha soʻnggi besh yilda bajargan ishlari roʻyxati. Ekspert guvohnomasining amal qilish muddati tugashi sababli qayta attestatsiyadan oʻtish uchun ariza ekspert guvohnomasining amal qilish muddati tugashidan kamida uch oy oldin topshirilishi kerak. 32. Qayta attestatsiya mazkur bobda belgilangan tartibda oʻtkaziladi. 33. Attestatsiya komissiyasining qaroridan norozi boʻlgan shaxslar malaka imtihoni oʻtkazilgan kundan boshlab oʻttiz kalendar kun mobaynida Sanoat xavfsizligi davlat qoʻmitasiga apellatsiya berish huquqiga ega. Apellatsiya yozma ravishda taqdim etiladi. Sanoat xavfsizligi davlat qoʻmitasi bir hafta muddatda berilgan apellatsiyani koʻrib chiqadi va qabul qilingan qaror haqida apellatsiya beruvchiga yozma xabar yuboradi. 34. Apellatsiyani koʻrib chiqish natijalari yuzasidan quyidagi qarorlardan biri qabul qilinadi: a) malaka imtihoni natijalarini oʻzgarishsiz qoldirish va apellatsiyani qanoatlantirishni rad etish toʻgʻrisida; b) apellatsiya bergan shaxs uchun takroran malaka imtihoni oʻtkazish toʻgʻrisida. 35. Apellatsiyada koʻrsatilgan vajlar oʻz tasdigʻini topmasa malaka imtihoni natijalarini oʻzgarishsiz qoldirish va apellatsiyani qanoatlantirishni rad etish toʻgʻrisida qaror qabul qilinadi. 36. Apellatsiya bergan shaxsga nisbatan malaka imtihoni mazkur Nizom talablariga zid ravishda oʻtkazilganligi hollari aniqlangan taqdirda, takroran malaka imtihoni oʻtkazish toʻgʻrisida qaror qabul qilinadi. 37. Sanoat xavfsizligi davlat qoʻmitasi tomonidan apellatsiya bergan talabgor uchun takroran malaka imtihoni oʻtkazish toʻgʻrisida qaror qabul qilingan taqdirda, mazkur Nizomda belgilangan tartibda takroran malaka imtihoni oʻtkaziladi. 38. Sanoat xavfsizligi davlat qoʻmitasining apellatsiyani koʻrib chiqish natijalari boʻyicha qabul qilgan qarori yuzasidan qonunchilik hujjatlarida belgilangan tartibda sudga shikoyat qilinishi mumkin. 39. Attestatsiya komissiyasi bayonnomasi tayyorlangan kundan boshlab besh ish kuni muddatida malaka imtihonidan oʻtgan talabgorga mazkur Nizomning 4-ilovasida keltirilgan shaklda ekspert guvohnomasi rasmiylashtiriladi. Ekspert guvohnomasi qatʼiy hisobda turadigan maxsus blanklarda rasmiylashtiriladi va ekspertlar reyestrida hisobga olinadi. 40. Ekspert guvohnomasining asli ekspert guvohnomasining egasiga ekspertlar reyestriga imzo qoʻydirish orqali beriladi, Sanoat xavfsizligi davlat qoʻmitasida esa ekspert guvohnomasining nusxasi saqlanadi. 41. Ekspert guvohnomasi egasining familiyasi, ismi, otasining ismi oʻzgargan taqdirda, u oʻn ish kuni ichida Sanoat xavfsizligi davlat qoʻmitasiga ekspert guvohnomasini qayta rasmiylashtirish toʻgʻrisida ariza berishi shart. Bunda, arizaga qayta rasmiylashtirilishi lozim boʻlgan ekspert guvohnomasining asl nusxasi bilan birga tegishli oʻzgarishlarni tasdiqlovchi hujjatlarning asl nusxalarini koʻrsatgan holda ularning nusxalari ilova qilinadi. Ekspert guvohnomasini qayta rasmiylashtirish toʻgʻrisidagi arizani oʻz vaqtida taqdim etmaslik, sanoat xavfsizligi toʻgʻrisidagi qonunchilik hujjatlari talablarini buzganlik hisoblanadi. 42. Ekspert guvohnomasining qayta rasmiylashtirilishi uning egasi tomonidan ariza berilgan paytdan boshlab besh ish kuni mobaynida amalga oshiriladi, bunda avvalgi hisobga olish raqami va ilgari belgilangan amal qilish muddati koʻrsatilgan yangi ekspert guvohnomasi beriladi. 43. Yoʻqotilgan yoki yaroqsiz holga kelgan ekspert guvohnomasining oʻrniga ekspert guvohnomasi egasining arizasiga koʻra uning dublikati berilishi mumkin. Ekspert guvohnomasining egasi ekspert guvohnomasining yoʻqolganligi haqida matbuotda eʼlon berishi va eʼlon nusxasini Sanoat xavfsizligi davlat qoʻmitasiga taqdim etishi kerak. 44. Ekspert guvohnomasi dublikatida uning avvalgi hisobga olish raqami va ilgari belgilangan amal qilish muddati yoziladi, yuqoridagi burchagiga “DUBLIKAT” yozuvi kiritiladi. 45. Yaroqsiz holga kelgan ekspert guvohnomasi yoki yoʻqotilgan ekspert guvohnomasi topilganda, ular Sanoat xavfsizligi davlat qoʻmitasiga qaytarilishi kerak. 46. Ekspert guvohnomasining amal qilishini toʻxtatib turish Sanoat xavfsizligi davlat qoʻmitasining qarori bilan quyidagi hollarda amalga oshiriladi: a) ekspertning arizasiga koʻra; b) ekspert oʻz faoliyatini amalga oshirishda qonunchilik hujjatlari yoki normativ texnik hujjatlari talablarini buzganda. Ekspert guvohnomasining amal qilishini toʻxtatib turish ekspert guvohnomasining amal qilishini toʻxtatib turish toʻgʻrisida qaror qabul qilingan sanadan eʼtiboran amalga oshiriladi. Ekspert guvohnomasining amal qilishini toʻxtatib turish ekspert maqomining toʻxtatib turilishiga sabab boʻladi. Ekspert guvohnomasining amal qilishini toʻxtatib turish muddati olti oydan oshishi mumkin emas. Ekspert guvohnomasining amal qilishini toʻxtatib turishga sabab boʻlgan holatlar belgilangan muddatda bartaraf etilgandan soʻng, Sanoat xavfsizligi davlat qoʻmitasi ekspert guvohnomasining amal qilishini tiklash toʻgʻrisida qaror qabul qiladi. 47. Ekspert guvohnomasining amal qilishini tugatish Sanoat xavfsizligi davlat qoʻmitasining qarori bilan quyidagi hollarda amalga oshiriladi: a) ekspertning arizasiga koʻra; b) ekspert guvohnomasining amal qilish muddati tugaganda; v) ekspert guvohnomasining amal qilishi toʻxtatib turilgan shaxs ekspert guvohnomasining amal qilishini toʻxtatib turishga olib kelgan holatlarni Sanoat xavfsizligi davlat qoʻmitasi tomonidan belgilangan muddatda bartaraf etmaganda; g) ekspert oʻz faoliyatini amalga oshirishda qonunchilik hujjatlari yoki normativ texnik hujjatlari talablarini muntazam yoki bir marta qoʻpol ravishda buzganda; d) belgilangan tartibda ekspert muomalaga layoqatsiz yoki muomala layoqati cheklangan deb topilganda; e) kasbiga doir vazifalarini bir yil ichida uzrsiz sabablarga koʻra bajarmaganda; j) ekspert vafot etganda yoki sudning uni vafot etgan deb eʼlon qilish haqidagi qarori qonuniy kuchga kirganda. Ekspert guvohnomasining amal qilishini tugatish ekspert guvohnomasining amal qilishini tugatish toʻgʻrisida qaror qabul qilingan sanadan eʼtiboran amalga oshiriladi. Ekspert guvohnomasining amal qilishini tugatish ekspert maqomining tugatilishiga sabab boʻladi. 48. Ekspert oʻz faoliyatini amalga oshirishda ekspert guvohnomasining amal qilishini toʻxtatish uchun asos boʻladigan qonunchilik hujjatlari talablarining bir marta qoʻpol ravishda buzilishiga quyidagilar kiradi: a) ekspert oʻz faoliyatini amalga oshirishda attestatsiya sohasiga amal qilmaslik; b) ekspertiza xulosasini yoki sanoat xavfsizligi deklaratsiyasini yolgʻon yoki notoʻgʻri tuzish; v) oʻz faoliyatini amalga oshirishda olingan maxfiy axborotni oshkor qilish (qonunchilik hujjatlarida nazarda tutilgan holatlar bundan mustasno); g) ekspertning nazorat yoki huquqni muhofaza qilish organlari tomonidan oʻtkaziladigan tekshiruvlarda va boshqa tadbirlarda oʻzi shtatida turadigan yoki fuqarolik-huquqiy tusdagi shartnoma tuzgan ekspert tashkilotining buyrugʻisiz mutaxassis sifatida qatnashishi. 49. Ekspert guvohnomasini bekor qilish Sanoat xavfsizligi davlat qoʻmitasining qarori bilan quyidagi hollarda amalga oshiriladi: a) ekspert guvohnomasi soxta hujjatlardan foydalanilgan holda olinganligi fakti aniqlanganda; b) ekspert guvohnomasi berish toʻgʻrisidagi qarorning gʻayriqonuniy ekanligi aniqlanganda; v) talabgor ekspert guvohnomasi rasmiylashtirilgan kundan boshlab uch oy ichida uni olishga kelmasa yoki uni olishdan yozma ravishda ixtiyoriy bosh tortsa. Ekspert guvohnomasini bekor qilish toʻgʻrisidagi qaror ekspert guvohnomasi berilgan sanadan eʼtiboran amal qiladi. Ekspert guvohnomasini bekor qilish ekspert maqomining bekor qilinishiga sabab boʻladi. 50. Ekspert guvohnomasining amal qilishini toʻxtatib turish, tugatish yoki ekspert guvohnomasini bekor qilish toʻgʻrisidagi qaror tegishli ravishda ekspert maqomini toʻxtatib turish, tugatish yoki bekor qilish toʻgʻrisidagi qaror Sanoat xavfsizligi davlat qoʻmitasi raisining buyrugʻi bilan rasmiylashtiriladi. 51. Sanoat xavfsizligi davlat qoʻmitasi ekspert guvohnomasining amal qilishini toʻxtatib turish, tugatish yoki ekspert guvohnomasini bekor qilish toʻgʻrisidagi buyruq qabul qilingan kundan boshlab uch ish kuni muddatida ekspert maqomi toʻxtatib turilgan, tugatilgan yoki bekor qilingan shaxsni va tegishli ekspert tashkilotini yozma ravishda xabardor qiladi. 52. Ekspert guvohnomasining amal qilishi toʻxtatib turilishi, tugatilishi yoki ekspert guvohnomasi bekor qilinishi sud qaroriga asosan ham amalga oshirilishi mumkin. 53. Ekspert normativ-huquqiy yoki normativ texnik hujjatlar talablarini buzganligi uchun ekspert guvohnomasining amal qilishini tugatish yoki ekspert guvohnomasini bekor qilish toʻgʻrisida qaror qabul qilingan vaqtdan boshlab, bir yil mobaynida qayta attestatsiyadan oʻtish uchun malaka imtihoniga qoʻyilmaydi. 54. Ekspert guvohnomasining amal qilishini toʻxtatib turish, tugatish yoki ekspert guvohnomasini bekor qilish toʻgʻrisidagi maʼlumotlar ekspertlar reyestriga kiritiladi. 55. Ekspert uning ekspert guvohnomasini amal qilishini toʻxtatib turish, tugatish yoki ekspert guvohnomasini bekor qilish toʻgʻrisidagi qarorni olgan kundan boshlab besh ish kuni muddatida oʻz ekspert guvohnomasini Sanoat xavfsizligi davlat qoʻmitasiga qaytarishi shart. 56. Sanoat xavfsizligi davlat qoʻmitasining ekspert guvohnomasini amal qilishini toʻxtatib turish, tugatish yoki ekspert guvohnomasini bekor qilish toʻgʻrisidagi qarori yuzasidan qonun hujjatlarida belgilangan tartibda sudga shikoyat qilinishi mumkin. 57. Mazkur Nizom Oʻzbekiston Respublikasi Mehnat va aholini ijtimoiy muhofaza qilish vazirligi, Favqulodda vaziyatlar vazirligi, Davlat arxitektura va qurilish qoʻmitasi, Geologiya va mineral resurslar davlat qoʻmitasi, Monopoliyadan chiqarish, raqobat va tadbirkorlikni qoʻllab-quvvatlash davlat qoʻmitasi, Oʻzbekiston standartlashtirish, metrologiya va sertifikatlashtirish agentligi hamda Oʻzbekiston kasaba uyushmalari Federatsiyasi kengashi bilan kelishilgan. T/r (kodlar) Attestatsiya sohalari nomlari 1. Xavfli ishlab chiqarish obyektlarini qurish, kengaytirish, qayta qurish, texnik jihatdan qayta jihozlash, konservatsiyalash va tugatishga doir loyiha hujjatlarini sanoat xavfsizligi ekspertizasidan oʻtkazish 1.1. Koʻmir, kon, ruda va noruda sanoati obyektlari: 1.1.1. Shaxta 1.1.2. Koʻmir va ruda konlari (erosti va erusti) obyektlari 1.1.3. Boyituvchi, briketlovchi, aglomeratsialovchi fabrika va zavodlar 1.1.4. Boyitish-saralash va meʼyorlash qurilmalari 1.1.5. Shlamtoʻplovchi gidrotexnik inshootlari, chiqindilarni saqlovchi, texnik suv havzalari obyektlari 1.1.6. Oltin konlari va boshqa oltin saralash fabrikalari 1.1.7. Oltin saralash fabrikasi va zavodlari (qurilmalari) 1.1.8. Konlarni texnik rekultivatsiya qilish obyektlari 1.1.9. Foydali qazilma boyliklarini qazib olish bilan bogʻliq boʻlmagan ishlab chiqarish obyektlari 1.1.10. Maxsus erosti, transport va umumiy xoʻjalik inshootlarini qurish bilan bogʻliq boʻlgan ishlab chiqarish obyektlari 1.2. Neft va gaz sanoati obyektlari: 1.2.1. Neft va gazga qazilgan parametrik, qidiruv, izlov, struktur va ekspluatatsion quduqlar hamda maxsus qazilgan quduqlar 1.2.2. Yerosti gaz omborlari 1.2.3. Neft, gaz va gaz kondensati konlarini ishlatish va qurish; neft, gaz va gaz kondensatini qazib olish va tayyorlash obyektlari 1.2.4. Neftni, gazni va gaz kondensatini konlarda va konlar orasida tashish quvuroʻtkazgichlari 1.2.5. Magistral quvurlar 1.2.6. Kompressor va nasos stansiyalari; gaz taqsimlash stansiyalari 1.2.7. Qatlamdagi bosimni barqaror saqlab turish obyektlari 1.2.8. Neft mahsulotlarini, neftni va gaz kondensatini saqlash va vaqtincha saqlash obyektlari 1.2.9. Avtomobillarga yoqilgʻi quyish shoxobchalari 1.3. Kimyo, neft-kimyo, neft va gazni qayta ishlash sanoati hamda portlash-yonish xavfi mavjud kimyoviy xavfli ishlab chiqarish obyektlari: 1.3.1. Noorganik moddalar, ammiak, mineral oʻgʻitlar ishlab chiqarish obyektlari 1.3.2. Neft va gazni qayta ishlash sanoati ishlab chiqarish va obyektlari 1.3.3. Organik sintez ishlab chiqarish obyektlari 1.3.4. Sellyuloza qogʻoz ishlab chiqarish obyektlari 1.3.5. Kimyoviy tolalar, polimer materiallar, plastmassa hamda ulardan tayyorlanadigan mahsulotlarni ishlab chiqarish obyektlari 1.3.6. Kriogen texnologiyalar obyektlari 1.3.7. Ammiakli sovutish qurilmalari 1.3.8. Elektroliz usulida vodorod va kislorod ishlab chiqarish obyektlari 1.3.9. Lok-boʻyoq mahsulotlari ishlab chiqarish obyektlari 1.3.10. Spirt ishlab chiqarish obyektlari 1.3.11. Yogʻ-moy ishlab chiqarish obyektlari 1.3.12. Havoni parchalashda hosil boʻlgan mahsulotlarni olish va saqlash obyektlari 1.3.13. Suvni xlor bilan qayta ishlash obyektlari 1.3.14. Portlash-yonish xavfi mavjud va kimyoviy xavfli mahsulotlarni (moddalarni) quyish, toʻkish obyektlari 1.4. Bosimi 0,07 MPa yoki suvning isitish harorati 115º S dan yuqori boʻlgan jihozdan foydalaniladigan ishlab chiqarish obyektlari: 1.4.1. Bugʻ va suv isitish qozonlari (ishchi muhit turidan qatʼi nazar) 1.4.2. Bosim ostida ishlovchi idishlar 1.4.3. Bugʻ va issiq suv quvuroʻtkazgichlar 1.5. Koʻchmas asosga oʻrnatilgan yuk koʻtarish mexanizmlari, eskalatorlar, poʻlat arqonli osma yoʻllar, funikulyorlardan foydalaniladigan ishlab chiqarish obyektlari: 1.5.1. Yuk koʻtarish kranlari va mexanizmlari 1.5.2. Ekskalatorlar 1.5.3. �k va yoʻlovchilar uchun osma poʻlat arqonli yoʻllar 1.5.4. Funikulyorlar 1.6. Tabiiy va suyultirilgan uglevodorod gazlaridan foydalanuvchi gaz taʼminoti (gaz taqsimlash, gaz isteʼmoli) obyektlari: 1.6.1. Suyultirilgan uglevodorod gazlarini saqlash va taqsimlash obyektlari 1.6.2. Avtomobillarga suyultirilgan uglevodorod gaz toʻldirish shoxobchalari 1.6.3. Avtomobillarga gaz toʻldirish kompressor shoxobchalari 1.6.4. Bosimi 12 kgf/sm² gacha boʻlgan gaz taqsimlash tizimlarining gaz tarmoqlari 1.6.5. Gaz isteʼmoli tizimlarining gaz tarmoqlari 1.7. Metallurgiya sanoati obyektlari: 1.7.1. Qora metallar quyish sanoati, poʻlat ishlab chiqarish obyektlari 1.7.2. Rangli metallar quyish sanoati obyektlari 1.8. Oʻsimlik xomashyosini saqlash va qayta ishlash obyektlari: 1.8.1. Qabul qilish, saqlash, quritish, qayta ishlash, alohida turuvchi qabul qilish va uzatish uskunasi, qabul qiluvchi-tozalash minorasi, alohida turuvchi don quritish uchastkalari, elevatorlar, silos tipidagi omborlar, qopsiz saqlash omborlari, solod ishlab chiqarish obyektlari, qayta ishlovchi va tayyorlovchi (maydalovchi) boʻlimlar, shu jumladan oziq-ovqat sanoati korxonalari 1.8.2. Un, yorma ishlab chiqarish obyektlari 1.8.3. Omixta yem ishlab chiqarish obyektlari 1.8.4. Qopsiz qabul qilish, unni silos va bunkerlarda saqlash, non, makaron va qandolat mahsulotlarini ishlab chiqarish uchun unni tortish va elash obyektlari 1.8.5. Un, yorma, non va makaron ishlab chiqarish korxonalari uchun qopli idishlarni tozalash va saralash obyektlari 1.8.6. Joʻxorini kalibrlovchi obyektlar 1.8.7. Urugʻlik donlarni qayta ishlovchi obyektlar 1.8.8. Tamaki mahsulotlarini tayyorlash obyektlari 1.9. Foydali qazilma konlarini qidirish va izlash bilan bogʻliq geologiya-razvedka obyektlari (uglevodorod xomashyosi boʻlmagan) 1.10. Sanoatda qoʻllaniladigan portlovchi moddalarni ishlab chiqarish, sinash va saqlash bilan bogʻliq boʻlgan obyektlar 2. Xavfli ishlab chiqarish obyektlarida qoʻllaniladigan texnik qurilmalarni sanoat xavfsizligi ekspertizasidan oʻtkazish 2.1. Koʻmir, kon, ruda va noruda sanoatidagi texnik qurilmalar: 2.1.1. Shaxtada qoʻllaniladigan qurilmalar 2.1.2. Koʻmir va ruda konlari (erosti va erusti) obyektlarining qurilmalari 2.1.3. Boyituvchi, briketlovchi, aglomeratsialovchi fabrika va zavodlarning qurilmalari 2.1.4. Boyitish-saralash va meʼyorlash qurilmalari 2.1.5. Shlamtoʻplovchi gidrotexnik inshootlari, chiqindilarni saqlovchi va texnik suv havzalari obyektlarining qurilmalari 2.1.6. Oltin konlari va boshqa oltin saralash fabrikalarining qurilmalari 2.1.7. Oltin saralash fabrikasi va zavodlari qurilmalari 2.1.8. Konlarni texnik rekultivatsiya qilish qurilmalari 2.1.9. Foydali qazilma boyliklari qazib olish bilan bogʻliq boʻlmagan ishlab chiqarish obyektlarining qurilmalari 2.1.10. Maxsus erosti, transport va umumiy xoʻjalik inshootlarini qurish bilan bogʻliq boʻlgan ishlab chiqarish obyektlarining qurilmalari 2.2. Neft va gaz sanoatidagi texnik qurilmalar: 2.2.1. Quduqlarni burgʻulashda, taʼmirlashda va ishga tushirishda qoʻllaniladigan qurilmalar 2.2.2. Neft va gaz quduqlarini ishlatishda qoʻllaniladigan qurilmalar 2.2.3. Qatlamdagi bosimni va qatlamga hamda quduqqa taʼsir qiluvchi omillarni saqlashda qoʻllaniladigan qurilmalar 2.2.4. Neft va gazni yetkazib beruvchi stansiyalarda qoʻllaniladigan qurilmalar 2.2.5. Magistral quvurlar tizimini qurishda, ishlatishda va taʼmirlashda qoʻllaniladigan qurilmalar 2.2.6. Gaz va neft mahsulotlari quvurlari; kon va konlararo quvurlar 2.2.7. Kompozit va poʻlat quvurlar qismlari va quvurlari, shu jumladan tiqin (zapor), meʼyorlovchi va himoyalovchi armaturalar qismlari 2.2.8. Neft, kondensat va neft mahsulotlari uchun rezervuarlar va ularning qurilmalari 2.2.9. Kompressor, nasos va gaz taqsimlash stansiyalari qurilmalari 2.2.10. Neft va gazni yigʻish va tayyorlash qurilmalari 2.3. Kimyo, neft-kimyo, neft va gazni qayta ishlash sanoati hamda portlash-yonish xavfi mavjud va kimyoviy xavfli ishlab chiqarish obyektlaridagi texnik qurilmalar: 2.3.1. Noorganik moddalar, ammiak, mineral oʻgʻitlar ishlab chiqarish obyektlarining qurilmalari 2.3.2. Neft va gazni qayta ishlash obyektlarining qurilmalari 2.3.3. Organik sintez ishlab chiqarish obyektlarining qurilmalari 2.3.4. Sellyuloza qogʻoz ishlab chiqarish obyektlarining qurilmalari 2.3.5. Kimyoviy tolalar, polimer materiallar, plastmassa hamda ulardan tayyorlanadigan mahsulotlar ishlab chiqarish obyektlarining qurilmalari 2.3.6. Kriogen texnologiyasi qurilmalari 2.3.7. Ammiakli sovutish qurilmalari 2.3.8. Elektroliz usulida vodorod va kislorod ishlab chiqarish obyektlarining qurilmalari 2.3.9. Lok-boʻyoq mahsulotlari ishlab chiqarish obyektlarining qurilmalari 2.3.10. Spirt ishlab chiqarish obyektlarining qurilmalari 2.3.11. Yogʻ-moy ishlab chiqarish obyektlarining qurilmalari 2.3.12. Havoni parchalashda hosil boʻlgan mahsulotlarni olish va saqlash obyektlarining qurilmalari 2.3.13. Suvni xlor bilan qayta ishlash obyektlarining qurilmalari 2.3.14. Portlash-yonish xavfi mavjud va kimyoviy xavfli mahsulotlarni (moddalarni) quyish, toʻkish obyektlarining qurilmalari 2.4. Bosimi 0,07MPa dan yuqori boʻlgan yoki suvning harorati 115º S dan yuqori boʻlgan sharoitda ishlaydigan texnik qurilmalar: 2.4.1. Suv isitish va bugʻ qozonlari hamda ularning qurilmalari 2.4.2. Bosim 0,07MPa dan yuqori boʻlgan bosim ostida ishlovchi idishlar 2.4.3. Bosim 0,07MPa dan va suvning harorati 115ºSdan yuqori boʻlgan bugʻ va issiq suv quvurlari 2.4.4. Avtonom bugʻqizdirgichlar 2.4.5. Avtonom ekonomayzerlar 2.5. Koʻchmas asosga oʻrnatilgan yuk koʻtarish mexanizmlari, eskalatorlar, poʻlat arqonli osma yoʻllar, funikulyorlar: 2.5.1. Yuk koʻtarish kranlari 2.5.2. Kran-manipulyatorlar 2.5.3. Quvuryotqizgich kranlar 2.5.4. Koʻtargichlar (vishkalar) 2.5.5. Qurilish koʻtargichlari 2.5.6. Liftlar 2.5.7. Nogironligi boʻlgan shaxslarni koʻtarishga moʻljallangan platformalar 2.5.8. Yuk va yoʻlovchilar uchun osma poʻlat arqonli yoʻllar 2.5.9. Funikulyorlar 2.5.10. Ekskalatorlar 2.5.11. Yuk koʻtarish mexanizmlari va idishlar (metallurgiyadan tashqari) 2.6. Tabiiy va suyultirilgan uglevodorod gazlaridan foydalanuvchi gaz taʼminoti (gaz taqsimlash, gaz isteʼmoli) obyektlarining texnik qurilmalari: 2.6.1. Suyultirilgan uglevodorod gazlarini saqlash va taqsimlash obyektlarining qurilmalari 2.6.2. Avtomobillarga suyultirilgan uglevodorod gaz toʻldirish shoxobchalarining qurilmalari 2.6.3. Avtomobillarga gaz toʻldirish kompressor shoxobchalarining qurilmalari 2.6.4. Bosimi 12 kgf/sm² gacha boʻlgan gaz taqsimlash tizimlari 2.6.5. Gaz isteʼmoli tizimlari 2.7. Metallurgiya sanoati texnik qurilmalari 2.7.1. Qora metallar quyish, poʻlat ishlab chiqarish obyektlarining qurilmalari 2.7.2. Rangli metallar quyish sanoati obyektlarining qurilmalari 2.8. Oʻsimlik xomashyosini saqlash va qayta ishlash obyektlarining texnik qurilmalari: 2.8.1. Elevator ombori qurilmalari 2.8.2. Un ishlab chiqarish korxonalari qurilmalari 2.8.3. Yorma ishlab chiqarish obyektlarining qurilmalari 2.8.4. Omixta yem ishlab chiqarish obyektlarining qurilmalari 2.8.5. Qopsiz qabul qilish, unni silos va bunkerlarda saqlash, non, makaron va qandolat mahsulotlarini ishlab chiqarish uchun unni tortish va elash obyektlarining qurilmalari 2.8.6. Oʻsimlik xomashyosini qabul qilish, saqlash, quritish, qayta ishlash, alohida turuvchi qabul qilish va uzatish uskunasi, qabul qiluvchi tozalash minorasi, alohida turuvchi don quritish uchastkalari, elevatorlar, silos tipidagi omborlar, qopsiz saqlash omborlari, solod ishlab chiqarish obyektlari, qayta ishlovchi va tayyorlovchi (maydalovchi) boʻlimlar, shu jumladan oziq-ovqat sanoati korxonalari qurilmalari 2.8.7. Joʻxorini kalibrlovchi ishlab chiqarish obyektlarining qurilmalari 2.8.8. Urugʻlik donlarni qayta ishlaydigan obyektlarining qurilmalari 2.8.9. Tamaki tayyorlash liniyalari obyektlarining qurilmalari 2.9. Foydali qazilma konlarini qidirish va izlash bilan bogʻliq geologiya-razvedka obyektlaridagi texnik qurilmalar (uglevodorod xomashyosi boʻlmagan) 2.10. Sanoatga moʻljallangan portlovchi moddalarni ishlab chiqarish, sinash va saqlashda qoʻllaniladigan texnik qurilmalar 3. Xavfli ishlab chiqarish obyektidagi binolar va inshootlarni sanoat xavfsizligi ekspertizasidan oʻtkazish 3.1. Koʻmir, kon-ruda va noruda sanoatlarida: 3.1.1. Yerusti kompleks bino va inshootlar 3.1.2. Yerosti inshootlari 3.1.3. Foydali qazilma boyliklarini qazib olish bilan bogʻliq boʻlmagan ishlab chiqarish obyektlaridagi bino va inshootlar 3.2. Neft va gaz sanoati obyektlarida: 3.2.1. Quduqlarni qazish va taʼmirlash bilan bogʻliq boʻlgan obyektlardagi bino va inshootlar 3.2.2. Neft va gaz qazib olish va ularni tayyorlash obyektlaridagi bino va inshootlar 3.2.3. Magistral quvurlar obyektlaridagi bino va inshootlar 3.2.4. Neft mahsulotlarini, kondensat va neftni saqlash va uzatish obyektlaridagi bino va inshootlar 3.3. Kimyo, neft-kimyo va neft va gazni qayta ishlash sanoati hamda portlash-yonish xavfi mavjud kimyoviy xavfli ishlab chiqarish obyektlaridagi bino va inshootlar 3.4. Bosimi 0,07 MPa dan yuqori boʻlgan yoki suvning isish harorati 115º S dan yuqori boʻlgan qurilmalar joylashgan bino va inshootlar 3.5. Koʻchmas asosga oʻrnatilgan yuk koʻtarish mexanizmlari, eskalatorlar, poʻlat arqonli osma yoʻllar, funikulyorlardan foydalaniladigan ishlab chiqarish obyektlaridagi bino va inshootlar 3.6. Tabiiy va suyultirilgan uglevodorod gazlaridan foydalanuvchi gaz taʼminoti (gaz taqsimlash, gaz isteʼmoli) obyektlaridagi bino va inshootlar 3.6.1. Gaz jihozlari oʻrnatilgan bino va inshootlar (qozonxonalar, sexlar) 3.6.2. Avtomobillarga gaz (suyultirilgan uglevodorod gaz) toʻldirish shoxobchalarining bino va inshootlari 3.7. Metallurgiya sanoati obyektlaridagi bino va inshootlar 3.8. Oʻsimlik xomashyosini saqlash va qayta ishlash obyektlaridagi bino va inshootlar 3.9. Foydali qazilma konlarini qidirish va izlash bilan bogʻliq geologiya-razvedka obyektlaridagi (uglevodorod xomashyosi boʻlmagan) bino va inshootlar 3.10. Sanoatda qoʻllaniladigan portlovchi moddalarni ishlab chiqarish, sinash va saqlash bilan bogʻliq boʻlgan obyektlardagi bino va inshootlar 4. Sanoat xavfsizligi deklaratsiyasi va xavfli ishlab chiqarish obyektlaridan foydalanish bilan bogʻliq boshqa hujjatlarni sanoat xavfsizligi ekspertizasidan oʻtkazish 4.1. Koʻmir, kon, ruda va noruda sanoati obyektlari: 4.1.1. Yerusti ishlab chiqarish obyektlari 4.1.2. Yerosti ishlab chiqarish obyektlari 4.1.3. Foydali qazilma boyliklarini qazib olish bilan bogʻliq boʻlmagan ishlab chiqarish obyektlari 4.2. Neft va gaz sanoati obyektlari: 4.2.1. Quduqlarni qazish va taʼmirlash bilan bogʻliq boʻlgan obyektlar 4.2.2. Neft va gaz qazib olish va ularni tayyorlash obyektlari 4.2.3. Magistral quvurlar obyektlari 4.2.4. Neft mahsulotlarini, kondensat va neftni saqlash va uzatish obyektlari 4.3. Kimyo, neft-kimyo, neft va gazni qayta ishlash sanoati hamda portlash-yonish xavfi mavjud kimyoviy xavfli ishlab chiqarish obyektlari 4.4. Bosimi 0,07 MPa dan yuqori yoki suvning harorati 115ºS dan yuqori boʻlgan qurilmalardan foydalaniladigan ishlab chiqarish obyektlari 4.5. Koʻchmas asosga oʻrnatilgan yuk koʻtarish mexanizmlari, eskalatorlar, poʻlat arqonli osma yoʻllar, funikulyorlardan foydalaniladigan ishlab chiqarish obyektlari 4.6. Tabiiy va suyultirilgan uglevodorod gazlaridan foydalanuvchi gaz taʼminoti (gaz taqsimlash, gaz isteʼmoli) obyektlari 4.7. Metallurgiya sanoati obyektlari 4.8. Oʻsimlik xomashyosini saqlash va qayta ishlash obyektlari 4.9. Foydali qazilma konlarini qidirish va izlashbilan bogʻliq geologiya-razvedka obyektlari (uglevodorod xomashyosi boʻlmagan) 4.10. Sanoatda qoʻllaniladigan portlovchi moddalarni ishlab chiqarish, sinash va saqlash bilan bogʻliq boʻlgan obyektlar